Document ID: 32006D0876

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Νοεμβρίου 2006
για την έγκριση προγραμμάτων για την εκρίζωση και την επιτήρηση ασθενειών των ζώων, ορισμένων ΜΣΕ και για την πρόληψη ζωονόσων, τα οποία υποβλήθηκαν από τη Βουλγαρία και τη Ρουμανία για το έτος 2007 και για τροποποίηση της απόφασης 2006/687/ΕΚ
[κοινοποιηθείσα υπό τον αριθμό Ε(2006) 5702]
(2006/876/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 24 παράγραφοι 5 και 6 και τα άρθρα 29 και 32,
Εκτιμώντας τα ακόλουθα:
(1)
Η απόφαση 90/424/ΕΟΚ προβλέπει τη δυνατότητα οικονομικής συνδρομής της Κοινότητας για την εκρίζωση και την επιτήρηση ασθενειών των ζώων και για ελέγχους που αποσκοπούν στην πρόληψη ζωονόσων.
(2)
Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (2), προβλέπει την εφαρμογή ετήσιων προγραμμάτων για την εκρίζωση και την επιτήρηση των μεταδοτικών σπογγωδών εγκεφαλοπαθειών (ΜΣΕ) στα βοοειδή και στα αιγοπρόβατα.
(3)
Ενόψει της προσχώρησης της Βουλγαρίας και της Ρουμανίας, είναι σκόπιμο να καθοριστεί η κοινοτική χρηματοδοτική συνδρομή για προγράμματα εκρίζωσης και επιτήρησης ασθενειών των ζώων και ορισμένων ΜΤΣ που υπέβαλαν η Βουλγαρία και η Ρουμανία για το έτος 2007.
(4)
Η Βουλγαρία και η Ρουμανία έχουν υποβάλει προγράμματα για την εκρίζωση και την επιτήρηση ορισμένων ασθενειών των ζώων, για την πρόληψη των ζωονόσων και την εκρίζωση και την επιτήρηση των ΜΣΕ στις επικράτειές τους.
(5)
Από την εξέταση αυτών των προγραμμάτων προέκυψε ότι συμμορφώνονται με τη σχετική κοινοτική κτηνιατρική νομοθεσία και ειδικότερα με τα κοινοτικά κριτήρια σχετικά με την εκρίζωση των εν λόγω νόσων, σύμφωνα με την απόφαση 90/638/ΕΟΚ του Συμβουλίου, της 27ης Νοεμβρίου 1990, για τον καθορισμό των κοινοτικών κριτηρίων που εφαρμόζονται στις ενέργειες εκρίζωσης και επιτήρησης ορισμένων ζωικών ασθενειών (3).
(6)
Δεδομένης, αφενός της σημασίας των προγραμμάτων αυτών για την επίτευξη των κοινοτικών στόχων στον τομέα της υγείας των ζώων και της δημόσιας υγείας και αφετέρου, της υποχρεωτικής εφαρμογής σε όλα τα κράτη μέλη των προγραμμάτων για τις ΜΣΕ, είναι σκόπιμο να καθοριστεί το κατάλληλο ποσοστό οικονομικής συνδρομής της Κοινότητας για την επιστροφή των δαπανών που επιβαρύνουν τη Βουλγαρία και τη Ρουμανία για τα μέτρα που προβλέπονται στην παρούσα απόφαση, μέχρι ένα μέγιστο ποσό για κάθε πρόγραμμα.
(7)
Η παρουσία κλασικής πανώλης των χοίρων σε χοιροτροφικές εκμεταλλεύσεις στη Ρουμανία αποτελεί ιδιαίτερα σοβαρή απειλή για τις χοιροτροφικές εκμεταλλεύσεις στην υπόλοιπη Κοινότητα. Συνεπώς, το ποσοστό της κοινοτικής συνδρομής για την αγορά εμβολίων για τον εμβολιασμό των χοίρων με ζωντανό εξασθενημένο εμβόλιο πρέπει να καθοριστεί στο 100 % των δαπανών.
(8)
Για την καλύτερη διαχείριση, την αποτελεσματικότερη χρήση των κοινοτικών κεφαλαίων και τη βελτιωμένη διαφάνεια, είναι επίσης αναγκαίο να καθοριστούν για κάθε πρόγραμμα, όπου αυτό αρμόζει, τα μέγιστα ποσά προς επιστροφή στη Βουλγαρία και τη Ρουμανία για δαπάνες που αφορούν δοκιμές, εμβόλια και την αποζημίωση των ιδιοκτητών για τις απώλειες λόγω της σφαγής ή της επιλεκτικής εξολόθρευσης ζώων.
(9)
Με βάση τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (4), τα προγράμματα για την εξάλειψη και την παρακολούθηση ζωονόσων χρηματοδοτούνται από το Ευρωπαϊκό Γεωργικό Ταμείο Εγγυήσεων. Για σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του εν λόγω κανονισμού.
(10)
Η χρηματοδοτική συνδρομή της Κοινότητας πρέπει να χορηγείται υπό τον όρο ότι οι προβλεπόμενες ενέργειες υλοποιούνται όντως και ότι οι αρμόδιες αρχές παρέχουν όλες τις απαραίτητες πληροφορίες εντός των προθεσμιών που καθορίζονται στην παρούσα απόφαση.
(11)
Σύμφωνα με τον κανονισμό (ΕΚ) αριθ. 1290/2005, η ισοτιμία μετατροπής για τις δαπάνες ισούται με την πλέον πρόσφατη ισοτιμία που καθορίστηκε από την Ευρωπαϊκή Κεντρική Τράπεζα πριν από την πρώτη ημέρα του μήνα κατά τον οποίο υποβλήθηκε η αίτηση της Βουλγαρίας ή της Ρουμανίας και οι δαπάνες εκφράζονται σε ευρώ.
(12)
Ορισμένα από τα προγράμματα αυτά θα εγκριθούν με την επιφύλαξη απόφασης της Επιτροπής σχετικά με τους κανόνες που θα διέπουν την εκρίζωση αυτών των νόσων, βάσει επιστημονικής γνωμάτευσης.
(13)
Ο κατάλογος προγραμμάτων στο πλαίσιο της απόφασης 2006/687/ΕΚ της Επιτροπής, της 12ης Οκτωβρίου 2006, για προγράμματα που μπορούν να τύχουν χρηματοδοτικής συνδρομής από την Κοινότητα το 2007 για την εκρίζωση και την επιτήρηση ορισμένων ζωονόσων, την πρόληψη ζωονόσων, την επιτήρηση των ΜΣΕ καθώς και προγράμματα για την εκρίζωση της ΣΕΒ και της τρομώδους νόσου των προβάτων (5) πρέπει να τροποποιηθούν για να συμπεριλάβουν τη Βουλγαρία και τη Ρουμανία.
(14)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
ΚΕΦΑΛΑΙΟ I
ΛΥΣΣΑ
Άρθρο 1
1. Τα προγράμματα για την εξάλειψη της λύσσας που έχουν υποβληθεί από τη Βουλγαρία και τη Ρουμανία εγκρίνονται για την περίοδο από 1ης Ιανουαρίου 2007 έως τις 31 Δεκεμβρίου 2007.
2. Η χρηματοδοτική συνδρομή της Κοινότητας ανέρχεται στο 50 % των δαπανών που επιβαρύνουν κάθε κράτος μέλος που αναφέρεται στην παράγραφο 1 για τις δαπάνες των εργαστηριακών δοκιμών και για την αγορά και διανομή εμβολίων και δολωμάτων για τα προγράμματα, και δεν υπερβαίνει τα ακόλουθα ποσά:
α)
830 000 ευρώ για τη Βουλγαρία·
β)
800 000 ευρώ για τη Ρουμανία.
3. Τα μέγιστα ποσά των δαπανών προς επιστροφή στα κράτη μέλη για τα προγράμματα που αναφέρονται στην παράγραφο 1 δεν υπερβαίνουν για την αγορά μίας δόσης εμβολίου, 0,5 ευρώ ανά δόση για τα προγράμματα που αναφέρονται στην παράγραφο 2.
ΚΕΦΑΛΑΙΟ II
ΚΛΑΣΙΚΗ ΠΑΝΩΛΗ ΤΩΝ ΧΟΙΡΩΝ
Άρθρο 2
1. Τα προγράμματα για την καταπολέμηση και την επιτήρηση της κλασικής πανώλης των χοίρων που έχουν υποβληθεί από τη Βουλγαρία και τη Ρουμανία εγκρίνονται για την περίοδο από 1ης Ιανουαρίου 2007 έως τις 31 Δεκεμβρίου 2007.
2. Η χρηματοδοτική συνδρομή της Κοινότητας ανέρχεται στο 50 % των δαπανών που επιβαρύνουν κάθε κράτος μέλος που αναφέρεται στην παράγραφο 1, για τις δαπάνες ιολογικών και ορολογικών δοκιμών σε οικόσιτους χοίρους και αγριόχοιρους και, για τον εμβολιασμό των αγριόχοιρων, την αγορά και τη διανομή εμβολίων και δολωμάτων καθώς και τον εμβολιασμό οικόσιτων χοίρων, ενώ η χρηματοδοτική συνδρομή της Κοινότητας ανέρχεται στο 100 % των δαπανών που επιβαρύνουν τη Ρουμανία για την αγορά εμβολίων για τον εμβολιασμό οικόσιτων χοίρων με ζωντανά εξασθενημένα εμβόλια, και δεν υπερβαίνει τα εξής ποσά:
α)
425 000 ευρώ για τη Βουλγαρία·
β)
5 250 000 ευρώ για τη Ρουμανία.
3. Τα μέγιστα ποσά των δαπανών που επιστρέφονται στα κράτη μέλη για τα προγράμματα που αναφέρονται στην παράγραφο 1 δεν υπερβαίνουν τα ακόλουθα ποσά:
α)
:
για δοκιμή ELISA
:
2,5 ευρώ ανά δοκιμή·
β)
:
για την αγορά μίας δόσης εμβολίου για τον εμβολιασμό αγριόχοιρων
:
0,5 ευρώ ανά δόση·
γ)
:
για την αγορά μίας δόσης εμβολίου ζωντανά εξασθενημένα εμβόλια για τον εμβολιασμό χοίρων
:
0,30 ευρώ ανά δόση.
ΚΕΦΑΛΑΙΟ III
ΟΡΙΣΜΕΝΕΣ ΜΟΡΦΕΣ ΖΩΟΝΟΣΟΓΟΝΟΥ ΣΑΛΜΟΝΕΛΛΑΣ ΣΤΑ ΠΟΥΛΕΡΙΚΑ ΑΝΑΠΑΡΑΓΩΓΗΣ
Άρθρο 3
1. Τα προγράμματα για τον έλεγχο της σαλμονέλλας σε πουλερικά αναπαραγωγής τα οποία έχουν υποβληθεί από τη Βουλγαρία εγκρίνονται για την περίοδο από την 1η Ιανουαρίου 2007 έως τις 31 Δεκεμβρίου 2007.
2. Η χρηματοδοτική συνδρομή της Κοινότητας ανέρχεται στο 50 % των δαπανών που επιβαρύνουν κάθε κράτος μέλος που αναφέρεται στην παράγραφο 1 για τις δαπάνες βακτηριολογικών δοκιμών, την αποζημίωση ιδιοκτητών για τις απώλειες λόγω της θανάτωσης πτηνών και την καταστροφή αυγών και για την αγορά εμβολίων, και δεν υπερβαίνει τα ακόλουθα ποσά:
α)
508 000 ευρώ για τη Βουλγαρία·
β)
215 000 ευρώ για τη Ρουμανία.
3. Τα μέγιστα ποσά των δαπανών που θα αποδοθούν στη Βουλγαρία και τη Ρουμανία για τα προγράμματα που αναφέρονται στην παράγραφο 1 δεν υπερβαίνουν τα ακόλουθα ποσά:
α)
:
για βακτηριολογική δοκιμή
:
5,0 ευρώ ανά δοκιμή·
β)
:
για την αγορά μίας δόσης εμβολίου
:
0,05 ευρώ ανά δόση.
4. Οι επιλέξιμες δαπάνες για την αποζημίωση των απωλειών λόγω της σφαγής ζώων δεν υπερβαίνουν τα όρια που προβλέπονται στην παράγραφο 5.
5. Η μέση αποζημίωση που παρέχεται στα κράτη μέλη υπολογίζεται με βάση τον αριθμό των ζώων που σφάζονται στο ενδιαφερόμενο κράτος μέλος και, όσον αφορά τα πουλερικά αναπαραγωγής, δεν υπερβαίνει τα 2,5 ευρώ ανά πτηνό.
ΚΕΦΑΛΑΙΟ IV
ΠΡΟΓΡΑΜΜΑΤΑ ΓΙΑ ΕΠΙΘΕΩΡΗΣΕΙΣ ΓΡΙΠΗΣ ΤΩΝ ΠΤΗΝΩΝ ΣΕ ΠΟΥΛΕΡΙΚΑ ΚΑΙ ΑΓΡΙΑ ΠΤΗΝΑ
Άρθρο 4
1. Τα προγράμματα για τον έλεγχο της γρίπης των πτηνών σε πουλερικά και άγρια πτηνά τα οποία έχουν υποβληθεί από τη Βουλγαρία εγκρίνονται για την περίοδο από 1ης Ιανουαρίου 2007 έως τις 31 Δεκεμβρίου 2007.
2. Η χρηματοδοτική συνδρομή της Κοινότητας στις δαπάνες για την ανάλυση των δειγμάτων ανέρχεται στο 50 % των δαπανών που επιβαρύνουν κάθε κράτος μέλος, και δεν υπερβαίνει τα εξής ποσά:
α)
23 000 ευρώ για τη Βουλγαρία·
β)
105 000 ευρώ για τη Ρουμανία.
3. Τα ανώτατα ποσά των δαπανών που θα αποδοθούν στη Βουλγαρία και τη Ρουμανία για τις δοκιμές που καλύπτονται από τα προγράμματα δεν υπερβαίνουν τα ακόλουθα ποσά:
α)
:
δοκιμή ELISA
:
1 ευρώ ανά δοκιμή·
β)
:
δοκιμή ανοσοδιάχυσης σε αγάρ - γέλη
:
1,2 ευρώ ανά δοκιμή·
γ)
:
δοκιμή HI για H5/H7
:
12 ευρώ ανά δοκιμή·
δ)
:
δοκιμασία απομόνωσης ιού
:
30 ευρώ ανά δοκιμή·
ε)
:
δοκιμή PCR
:
15 ευρώ ανά δοκιμή.
ΚΕΦΑΛΑΙΟ V
ΕΠΙΤΗΡΗΣΗ ΤΩΝ ΜΕΤΑΔΟΤΙΚΩΝ ΣΠΟΓΓΩΔΩΝ ΕΓΚΕΦΑΛΟΠΑΘΕΙΩΝ
Άρθρο 5
1. Το πρόγραμμα για την επιτήρηση των μεταδοτικών σπογγωδών εγκεφαλοπαθειών (ΜΤΣ) που έχει υποβληθεί από τη Ρουμανία εγκρίνεται για την περίοδο από 1ης Ιανουαρίου 2007 έως τις 31 Δεκεμβρίου 2007.
2. Η χρηματοδοτική συνδρομή της Κοινότητας ανέρχεται στο 100 % των δαπανών που επιβαρύνουν τη Ρουμανία για την υλοποίηση του προγράμματος που αναφέρεται στην παράγραφο 1, και δεν υπερβαίνει το ποσό των 2 370 000 ευρώ.
3. Η χρηματοδοτική συνδρομή της Κοινότητας για τα προγράμματα που αναφέρονται στην παράγραφο 1 αφορά τις διεξαχθείσες δοκιμές και τα μέγιστα ποσά δεν υπερβαίνουν:
α)
τα 6 ευρώ ανά δοκιμή, για τις δοκιμές που διεξάχθηκαν στα βοοειδή όπως αναφέρεται στο παράρτημα III του κανονισμού (ΕΚ) αριθ. 999/2001·
β)
τα 30 ευρώ ανά δοκιμή, για τις δοκιμές που διεξάχθηκαν στα αιγοπρόβατα όπως αναφέρεται στο παράρτημα III του κανονισμού (ΕΚ) αριθ. 999/2001·
γ)
τα 50 ευρώ ανά δοκιμή, για τις δοκιμές που διεξάγονται στις ελαφίδες που αναφέρονται στο παράρτημα III του κανονισμού (ΕΚ) αριθ. 999/2001·
δ)
τα 145 ευρώ ανά δοκιμή, για τις κύριες μοριακές δοκιμές διάκρισης που διεξάγονται όπως αναφέρεται στο παράρτημα X κεφάλαιο Γ σημείο 3.2 στοιχείο γ) εδάφιο i) του κανονισμού (ΕΚ) αριθ. 999/2001.
ΚΕΦΑΛΑΙΟ VI
ΕΚΡΙΖΩΣΗ ΤΗΣ ΤΡΟΜΩΔΟΥΣ ΝΟΣΟΥ ΤΩΝ ΠΡΟΒΑΤΩΝ
Άρθρο 6
1. Το πρόγραμμα για την εκρίζωση της τρομώδους νόσου των προβάτων που έχει υποβληθεί από τη Ρουμανία εγκρίνεται για την περίοδο από 1ης Ιανουαρίου 2007 έως τις 31 Δεκεμβρίου 2007.
2. Η χρηματοδοτική συνδρομή της Κοινότητας για το πρόγραμμα που αναφέρεται στην παράγραφο 1 ανέρχεται στο 50 % των δαπανών που επιβαρύνουν τη Ρουμανία για την αποζημίωση των ιδιοκτητών για την αξία των ζώων τους τα οποία επιλέγονται για σφαγή και καταστρέφονται σύμφωνα με το οικείο πρόγραμμα εκρίζωσης, με ανώτατο όριο τα 100 ευρώ ανά ζώο, ενώ για τη γονοτυπική ανάλυση δειγμάτων η συνδρομή αυτή ανέρχεται στο 50 % του κόστους, με ανώτατο όριο τα 10 ευρώ ανά γονοτυπική δοκιμή και δεν υπερβαίνει τα 980 000 ευρώ.
ΚΕΦΑΛΑΙΟ VII
ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 7
Οι δαπάνες που υποβάλλουν η Βουλγαρία και η Ρουμανία για χρηματοδοτική συνδρομή της Κοινότητας εκφράζονται σε ευρώ και δεν περιλαμβάνουν φόρο προστιθέμενης αξίας ή άλλους φόρους.
Άρθρο 8
Η ισοτιμία μετατροπής για τις δαπάνες ισούται με την πλέον πρόσφατη ισοτιμία που καθορίστηκε από την Ευρωπαϊκή Κεντρική Τράπεζα πριν από την πρώτη ημέρα του μήνα κατά τον οποίο υποβλήθηκε η αίτηση της Βουλγαρίας ή της Ρουμανίας.
Άρθρο 9
1. Η χρηματοδοτική συνδρομή της Κοινότητας για τα προγράμματα τα οποία αναφέρονται στα άρθρα 1 έως 6 παρέχεται υπό την προϋπόθεση ότι η Βουλγαρία και η Ρουμανία εφαρμόζουν τα προγράμματα αυτά σύμφωνα με τις σχετικές διατάξεις της κοινοτικής νομοθεσίας, συμπεριλαμβανομένων των κανόνων περί ανταγωνισμού και ανάθεσης δημοσίων συμβάσεων, και με την επιφύλαξη των όρων που προβλέπονται στα στοιχεία α) έως στ):
α)
να έχουν αρχίσει να ισχύουν μέχρι την 1η Ιανουαρίου 2007 από το οικείο κράτος μέλος οι νομοθετικές, κανονιστικές και διοικητικές διατάξεις που απαιτούνται για την υλοποίηση του προγράμματος·
β)
να έχει διαβιβαστεί το αργότερο μέχρι την 1η Ιουνίου 2007 η προκαταρκτική τεχνικοοικονομική αξιολόγηση του προγράμματος σύμφωνα με τις διατάξεις του άρθρου 24 παράγραφος 7 της απόφασης αριθ. 90/424/ΕΟΚ·
γ)
για τα προγράμματα που αναφέρονται στα άρθρα 1 έως 3, να έχει διαβιβαστεί ενδιάμεση έκθεση, η οποία θα καλύπτει τους πρώτους έξι μήνες του προγράμματος, το αργότερο τέσσερις εβδομάδες μετά το τέλος της περιόδου υλοποίησης που καλύπτεται από την έκθεση·
δ)
για τα προγράμματα που αναφέρονται στο άρθρο 4, η Βουλγαρία και η Ρουμανία αναφέρουν στην Επιτροπή τα θετικά και αρνητικά αποτελέσματα των επιθεωρήσεων τα οποία εντοπίζονται κατά την επιτήρηση πουλερικών και άγριων πτηνών κάθε τρεις μήνες πριν από το τέλος του επόμενου μήνα·
ε)
για τα προγράμματα που αναφέρονται στα άρθρα 5 έως 6, κάθε μήνα να διαβιβάζεται στην Επιτροπή έκθεση σχετικά με την πρόοδο του προγράμματος επιτήρησης των ΜΣΕ και με τις δαπάνες που έχει καταβάλει η Ρουμανία· η εν λόγω έκθεση πρέπει να διαβιβάζεται εντός τεσσάρων εβδομάδων από το τέλος του μήνα που καλύπτεται από την έκθεση·
στ)
να έχει διαβιβαστεί, το αργότερο έως την 1η Ιουνίου 2008, τελική έκθεση σχετικά με την τεχνική εκτέλεση του προγράμματος, συνοδευόμενη από αιτιολογικά αποδεικτικά στοιχεία για τις δαπάνες που επιβάρυναν τη Βουλγαρία και τη Ρουμανία και τα αποτελέσματα που επιτεύχθηκαν κατά την περίοδο από 1ης Ιανουαρίου 2007 μέχρι 31 Δεκεμβρίου 2007·
ζ)
λεπτομέρειες των δαπανών που έχουν καταβληθεί από τη Βουλγαρία και τη Ρουμανία όπως αναφέρεται στα στοιχεία δ) και ε) πρέπει να παρέχονται σε μορφή που να αντιστοιχεί στον πίνακα που παρατίθεται στα παραρτήματα Ι και ΙΙ·
η)
το πρόγραμμα να εκτελεστεί κατά τρόπο αποτελεσματικό·
θ)
να μην έχει ζητηθεί ή να μην πρόκειται να ζητηθεί άλλη κοινοτική συνδρομή για τα εν λόγω μέτρα.
2. Όταν το οικείο κράτος μέλος δεν συμμορφώνεται με την παράγραφο 1, η Επιτροπή μειώνει την κοινοτική χρηματοδοτική συνδρομή λαμβάνοντας υπόψη τη φύση και τη σοβαρότητα της παράβασης αλλά και την οικονομική ζημία για την Κοινότητα.
Άρθρο 10
Τα παραρτήματα της απόφασης 2006/687/ΕΚ αντικαθίστανται από το κείμενο του παραρτήματος ΙΙΙ της παρούσας απόφασης.
Άρθρο 11
Η παρούσα απόφαση εφαρμόζεται υπό την επιφύλαξη και από την ημερομηνία έναρξης ισχύος της συνθήκης προσχώρησης της Βουλγαρίας και της Ρουμανίας.
Άρθρο 12
Η παρούσα απόφαση απευθύνεται στα κράτη μέλη.
Βρυξέλλες, 30 Νοεμβρίου 2006.

Labels: 4
0
6
18
15